ТIуапсэ Пресс - Адыгэ ныпыр Японием щагъэбыбэтагъ\nadmin - 2016-02-09 16:31:26\n«Адыгея-Юнион-ММА» зы­фиIорэ спорт клубым хэтхэу ЕлъэшIыIэ Бислъанрэ Хьат­хъохъу Байзэтрэ Японием икъалэу Токио зэкIохэм, тиспортсменхэм ягъэ­хъагъэхэр апэу къытэзыIуагъэр бэмэ агъэшIэгъуагъ. Дунаим щыцIэрыIо ансамблэу «Налмэсым» ихудожественнэ пащэу, Адыгэ Республикэмрэ Пшызэрэ язаслуженнэ артистэу Хъо­джэе Аслъан телефонкIэ заулэрэ къытфытеуагъ. Тиспортсмен­хэр Токио зынэсхэм, А. Хъо­джаер акIэупчIагъ, алырэгъум техьанхэм ыпэкIэ гущыIэгъу афэхъоу зэп къызэрэхэкIыгъэр. Спорт зэнэкъокъухэм нарт батырхэр ахэлажьэхи, текIоныгъэр къызыдахым, мэкъэ IэтыгъэкIэ къэбар гушIуагъор къытлъызгъэIэ­сыгъэр А. Хъоджаер ары.\nАдыгеим испортсменхэр республикэм къызэсыжьхэм, Хъо­джэе Аслъан ишIуагъэкIэ зэхэщэн Iофыгъохэр псынкIэу зетхьагъэх. Пчэдыжьым редакцием тыщызэIукIагъ.\n— Аслъан къыуиIуагъэр умы­гъэцакIэу рэхьат къыуитыщтэп, — гушIом хэтэу лъэоир «гъогум къыредзы» Б. ЕлъэшIыIэм. — СамолеткIэ тыкъэбыбыжьызэ къыддэгущыIэщтыгъ, аэропортым тыкъызыщэуцум, теле­фонкIэ тызэдэгущыIэнэу уахътэ къы­хэдгъэкIыщтыгъ. ЗэкIэ IэпыIэгъу къытфэхъугъэхэм, къыт­кIэуп­чIагъэхэм тафэраз.\nХъоджэе Аслъан, илъэс зау­лэкIэ узэкIэIэбэжьмэ, Японием Iоф щишIагъ. Искусствэм, спор­тым афэгъэхьыгъэ зэIукIэгъухэм ахэлажьэщтыгъ. Гъэсэныгъэу зэригъэгъотыгъэр «Налмэсым», щыIэныгъэм инэмыкI лъэныкъо­хэм ащегъэфедэ. Шы спортымрэ искусствэмрэ язэпхыныгъэхэр, циркыр, нэмыкIхэри А. Хъоджа­ем игунэсых. КъокIыпIэм къыщежьэ­гъэ спорт лъэпкъхэр шIогъэшIэ­гъоных.\n— МэфэкI концертхэр игъэ­кIотыгъэу республикэм щызэхэ­щэгъэнхэмкIэ амалыкIэхэм са­лъэхъу, спортымрэ искусствэмрэ зэпхыныгъэу яIэхэр бгъэдэхэнхэ плъэкIыщт.\nАдыгэ быракъым и Мафэ мэлылъфэгъум и 25-м дгъэмэфэ­кIыщт. Республикэм щыкIощт концертым «Налмэсыр» чанэу хэлэжьэщт, художественнэ, режиссер Iофыгъохэр А. Хъоджаем зэрихьащтых. Олимпиадэхэм, дунэе зэнэкъокъухэм ахэлэжьэ­гъэ спортсмен цIэрыIохэр мэфэкIым хэлэжьэщтых, адыгэ быракъыр агъэбыбэтэщт.\nТокио щытхъур къыщахьыгъ\nЗэхэпхъэгъэ боевой шъхьэзэ-къо зэIукIэгъухэу панкраимкIэ Токио щыкIуагъэм ЕлъэшIыIэ Бислъан текIоныгъэр къызэрэщыдихыгъэр къыхэтыутыгъагъ. Гъэзет­еджэхэм кIэкIэу къафэтIотэжьын.\nЯпонием испортсменэу Кента Тагати зэнэкъокъухэм и­лъэс зэфэшъхьафхэм зэIукIэгъу 14 ащыриIагъ, 13-р нокауткIэ къыхьыгъ, зым очко пчъагъэмкIэ щытекIуагъ. Килограмм 77-м нэс къэзыщэчырэмэ якуп Б. Елъэ­шIыIэр хэтэу К. Тагати алырэ­гъум щыIукIагъ. Зэнэкъокъур та­къикъ 15 мэхъу, едзыгъуищэу гощыгъэ. ЯтIонэрэ едзыгъом но­кауткIэ адыгэ батырым текIо­ныгъэр къыщихьыгъ.\nХьатхъохъу Байзэт килограмм 70-м нэс къэзыщэчырэмэ якуп щыбэнагъ. Шумпей Ото ар Iу­кIагъ. Японием испортсмен на­хьыпэкIэ зэнэкъокъухэм гъогогъуи 8 текIоныгъэр къащыдихыгъ, 3-р шIуахьыгъ.\nБайзэт ящэнэрэ такъикъым «тхьалэ» зыфиIорэ шIыкIэр ыгъэ­феди, текIоныгъэр къыдихыгъ.\nУрысыем ихэшыпыкIыгъэ командэ хэтэу Сергей Мартыновыр зэнэкъокъум хэлэжьагъ, ар Ростов хэкум щыщ. IэпэIэсэныгъэ дэгъу С. Мартыновым къыгъэлъэ­гъуагъ, ифэшъуашэу текIоныгъэр къыдихыгъ. ТибэнакIохэм пэщэныгъэ адызезыхьагъэр Виталий Бигдаш ары. Ащ къызэрэхигъэщыгъэу, Адыгеим икIыгъэ спортсменхэу Урысыем ыцIэкIэ Дунэе турнирым хэлэжьагъэмэ спортышхом лIыгъэ къыщагъэлъэ­гъуагъ.\nБ. ЕлъэшIыIэр Кощхьаблэ къыщыхъугъ. Ятэшэу Аслъан егъэжьэгъум IэпыIэгъу къыфэхъу­щтыгъ. Ятэ идунай зехъожьым, спортышхом хэмыхьанэу иIа­хьылхэр къелъэIущтыгъэх, панкраир щынагъоу алъытэщтыгъ. Бислъан Шъачэ, Адлер ащыIэу гум хихыгъэ спорт лъэпкъым зыфигъасэщтыгъ.\n— Пэнэжьыкъуае щезгъэ­жьагъ, самбэмкIэ сыбанэщтыгъ, — къеIуатэ Хьатхъохъу Байзэт. — Спортым зыгорэ гъэхъагъэ щыс­шIыгъэу щытмэ, тренер-кIэлэ­егъаджэу Хьабэхъу Адам ары сызфэразэр. Сыдигъуи къыслъып­лъагъ, гъогу тэрэз сытехьаным фэшI къысэушъыищтыгъ.\nАдыгэ къэралыгъо университетым июридическэ факультет Б. Хьатхъохъум къыухыгъ. Сэнэ­хьат дэгъу зэригъэгъотыгъэу елъы­тэ, ау спортышхом лъагъоу щыпхырищырэм текIыным дэгу­Iэрэп.\n— Бислъан фэдэу сэри сиIа­хьылхэр панкраим сыхэтынэу фэягъэхэп. Арэу щытми, зэрэс­шIогъэшIэгъоным фэшI пэрыохъу къысфэхъухэрэп. Мыекъуапэ сы­щеджэ зэхъум, Хьэпэе Арамбый сипащэу самбэм сыпы­лъыгъ. КъокIыпIэм къыщежьэгъэ бэна­кIэм сыдихьыхыгъэми, самбэм нэIуасэ къысфишIыгъэ тренерхэр, спортсменхэр сщыгъупшэхэрэп. Японием тыщыIэу теле­фон­кIэ къытфытеуагъэх. Тхьаегъэпсэух, — къытиIуагъ Хьатхъохъу Байзэт.\nБ. ЕлъэшIыIэр Адлер щыпсэу зэхъум, тренерэу Агоп Топчан ипэщагъ. Зэхэпхъэгъэ боевой шъхьэзэкъо зэнэкъокъухэмкIэ Адыгеим щызэхащэгъэ федерациеу «ММА-р» зыхэтым Б. Елъэ­шIыIэр ипащ. УрысыемкIэ федерацием ипрезидентыр спортсмен цIэрыIоу Федор Емельяненкэр ары.\nАдыгэ Республикэм къыщызэ­Iуахыгъэ спорт клубым ныбжьы­кIэхэм зыщагъасэ.\n— Спортыр наркоманием зэрэ­пэшIуекIорэм фэгъэхьыгъэ Iофы­гъохэм мэхьэнэ ин ятэты, — къаIуатэ Б. ЕлъэшIыIэмрэ Б. Хьатхъохъумрэ. — КъыдгурэIо, панкраир спорт лъэпкъ къызэрыкIоп. Ащ упылъыным, зэIукIэгъухэм текIоныгъэр къащыдэпхыным фэшI лIыгъэ шапхъэхэр зепхьанхэ фаеу бэрэ къыхэкIы. Автомобиль гъогухэм ныбжьыкIабэ атекIуадэ, шъон пытэхэм апыщагъэр макIэп. Тыфай спортым иамалхэр пIуны­гъэм фэдгъэфедэнхэу.\nАпэрэ космонавтэу Юрий Га­гариным журналистым иупчIэхэм джэуап къаритыжьызэ къыIогъагъ: «Ныбджэгъу шъыпкъэр къызщы­лъагъорэр къиныр къызэрэб­ди­Iэтырэм изакъоп. УигушIуагъо къыбдэзыгощырэр, щытхъоу пфа­Iорэр зыгъэлъапIэрэр ары ныбджэгъу пытэр». ЕлъэшIыIэ Бислъан ишъхьэгъуси, исабый цIыкIоу Эмири, нэмыкIхэри къыфэгу­шIуа­гъэх, ныбджэгъухэм агъэлъэпIагъ.\nУрысыемрэ Адыгеимрэ ябыракъхэр тикIалэхэм Токио щагъэ­быбатэ зэхъум, апэ къагоуцуа­гъэхэр, адыгэ быракъыр къадаубытызэ сурэтхэр зытырахыгъэ­хэр Виталий Бигдашрэ Сергей Мартыновымрэ. Тинарт шъаохэм ягъэхъагъэ дунэе къэбар хъугъэ. Тыркуем, Сирием, Израиль, нэ­мыкI хэгъэгумэ арыс тилъэпкъэ­гъухэр агъэгушIуагъэх, телефонкIэ къафытеуагъэхэр къахэкIыгъэх.\nШъопсэу, нарт батырхэр! Спор­тышхом гъэхъагъэу щышъушIырэм хэгъэгур, республикэр лъагэу аIэты. Шъуимедальхэм ахэжъугъэ­хъонэу Тхьэм тышъуфелъэIу.